Euroopa Parlamendi resolutsioon,

10. mai 2011,

tähelepanekutega, mis on Euroopa Liidu Põhiõiguste Ameti 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Liidu Põhiõiguste Ameti 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Liidu Põhiõiguste Ameti eelarveaasta 2009 raamatupidamise aastaaruande kohta koos ameti vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 15. veebruari 2007. aasta määrust (EÜ) nr 168/2007, millega asutatakse Euroopa Liidu Põhiõiguste Amet, [3] eriti selle artiklit 21;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning kodanikuvabaduste, justiits- ja siseasjade komisjoni arvamust (A7-0130/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010. aastal heakskiidu Euroopa Liidu Põhiõiguste Ameti direktori tegevusele ameti 2008. aasta eelarve täitmisel [5] ning heakskiidu andmise otsusele lisatud resolutsioonis muu hulgas

- ergutas ametit määrama programmitöös kindlaks SMART-eesmärgid ja RACER-näitajad, et hinnata nende täitmist;

- kiitis ametit selle eest, et ta alustas 2009. aasta keskel tegevuspõhise eelarve tarkvara rakendamist, mis annab eraldatud rahalistest vahenditest ja inimressurssidest selge ülevaate;

- märkis, et Euroopa Pettustevastane Amet (OLAF) alustas 2008. aastal ameti tegevuse uurimist, kuid lõpetas selle 2009. aastal ilma edasisi meetmeid võtmata;

C. arvestades, et ameti 2009. aasta eelarve oli 17000000 eurot, mis oli 13,3 % suurem kui 2008. aasta eelarve,

1. märgib, et ameti eelarve täitmisele heakskiidu andmine peaks rohkem tuginema ameti tegevusele kogu aasta jooksul;

Eelarve haldamine ja finantsjuhtimine

2. nõuab tungivalt, et amet parandaks oma eelarve ja värbamise kavandamist, et suurendada sidusust eelarve- ja personalivajaduse prognoosimise vahel; tunnistab õigeks kontrollikoja märkuse, et amet suurendas oma tegevuseelarvet 38 % võrra, kandes üle 1900000 eurot I jaotisest (personalikulud) III jaotisesse (tegevuskulud) viivituste tõttu värbamisel ja selleks, et rahastada esialgses eelarves ette nägemata põhitegevusi; võtab siiski teadmiseks välised tegurid, nagu uue direktori ametisse nimetamine ja komisjoni koostatud tähtsa raamlepingu sõlmimine;

3. kutsub ametit üles tegema edusamme pakkumiste võimalikult realistliku hindamise tagamiseks; võtab teadmiseks asjaolu, et kontrollikoda esitas selle kohta aruande seoses kolme raamlepingu sõlmimisega kogusummas 2575000 eurot; rõhutab eelkõige seda, et eespool nimetatud kolmel juhul erinesid finantspakkumused oluliselt nii ühikuhindade kui ka ühe ja sama stsenaariumi elluviimiseks enampakkumisel osalejate poolt prognoositud inimtööpäevade arvu poolest;

4. tunneb heameelt ameti otsuse üle parandada kavandamist ja oma lepingute järelevalvet, et hoiduda edaspidi kontrollikoja osutatud puudustest; kutsub seepärast ametit üles teavitama eelarve täitmisele heakskiitu andvat asutust eelnevaga seoses võetud meetmetest;

Siseaudit

5. tunnistab, et siseauditi talituse finantsjuhtimise auditi järel tehtud üheksast soovitusest ei ole amet nelja soovitust veel rakendanud; märgib eelkõige, et eelnimetatud soovitused puudutavad rahastamisotsuseid, teabevajadust seoses aruandluse ja järelevalvega, kõiki olemasolevaid eelarvevahendeid näitavaid tööprogramme ning finantsmenetlusi ja kontrollnimekirju; nõuab, et amet võtaks meetmeid nende soovituste rakendamiseks;

6. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 10.

[2] EÜT L 248, 16.9.2002, lk 1.

[3] ELT L 53, 22.2.2007, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 207.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------